Epäilty terroristihyökkäys varjostaa Ranskan presidentinvaaleja neljä päivää ennen äänestystä. Ranskan tiedustelupalvelu pidätti tiistaina päivällä kaksi epäiltyä Isis-terroristia, joiden epäillään suunnitelleen aseellista hyökkäystä. Kohteena olisi ollut äärioikeiston presidentinvaaliehdokas Marine Le Pen.

Pidätys tapahtui Etelä-Ranskassa Marseillen kaupungissa, jossa Le Penin on tarkoitus kampanjoida keskiviikkona ennen sunnuntain äänestystä. Lännen Media on paikalla Marseillessa seuraamassa tapahtumia.

23- ja 29-vuotiaat miehet pidätettiin kerrostaloasunnossa, jonka he olivat vuokranneet muutama päivä sitten. Le Parisien -lehden lähteiden mukaan he suunnittelivat "välitöntä" hyökkäystä, joka olisi kohdistunut Le Peniin, 48, ja heillä oli siihen käyttövalmis arsenaali.

Tiedustelupalvelu löysi asunnosta muun muassa Uzi-konepistoolin, kaksi puoliautomaattista pistoolia, ammuksia, metsästysveitsen ja räjähteitä. Iskua suunnitelleilla oli myös kuusi matkapuhelinta, tietokone ja kamera. Viranomaiset eristivät korttelin ja evakuoi naapurit tiistaina päivällä tutkimusten ajaksi, kun he etsivät lisää räjähteitä.

Asunnossa oli myös äärijärjestö Islamilaisen valtion (Isis) lippu. Le Parisien kirjoittaa, että tutkijat pääsivät miesten jäljille 12. huhtikuuta julkaistun nettivideon perusteella. Siinä nämä vannoivat uskollisuutta äärijärjestö Islamilaiselle valtiolle.

Videossa vilahtaa sanomalehti Le Monde, jossa on presidenttiehdokas François Fillonin kuva. Viranomaiset varoittivat uhasta sekä Fillonia, Le Peniä että ehdokas Emmanuel Macronia viime viikon lopulla.

Miesten tarkoitus oli tehdä hyökkäys oikeistoa edustavan presidenttiehdokkaan vaalikampanjaan. He olivat tavanneet toisensa vankilassa vuonna 2016 istuessaan huumetuomioitaan. Heistä vanhempi oli radikalisoitunut vankilassa. Miehet ovat Ranskan kansalaisia.

Ranskan presidentti François Hollande kiitti viranomaisia merkittävästä kiinniotosta. Le Pen antoi asiasta lyhyen lehdistötiedotteen, jossa hän kommentoi vaaliteemansa mukaan, että ääri-islamilaisuus on kitkettävä ja Ranska pantava järjestykseen.